ธปท.ยันกำกับแบงก์รัฐแตกต่างจากธนาคารพาณิชย์
ธปท.เตรียมแก้กฎหมายก่อนเข้ากำกับแบงก์รัฐ ยันดูแลแตกต่างจากธนาคารพาณิชย์
3 ต.ค. 2557

ธปท.เตรียมแก้กฎหมายก่อนเข้ากำกับแบงก์รัฐ ยันดูแลแตกต่างจากธนาคารพาณิชย์
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวถึงนโยบายของรัฐบาลที่มอบหมายให้ ธปท.กำกับดูแลธนาคารเฉพาะกิจของรัฐ ว่าทีมงานของ ธปท.อยู่ระหว่างการเตรียมการ และศึกษาแนวทางการกำกับธนาคารของรัฐอยู่ คาดว่าจะใช้เวลาไม่นาน โดยจะต้องมีการแก้ไขกฎหมายด้วย เพราะสถาบันการเงินเฉพาะกิจแต่ละแห่งจัดตั้งขึ้นด้วยการออกกฎหมายเฉพาะ ขณะที่มาตรฐานการกำกับดูแลธนาคารของรัฐ คงไม่เหมือนกับการกำกับธนาคารพาณิชย์อย่างแน่นอน โดยจะมีทั้งส่วนที่แตกต่างกันและคล้ายกัน
“ธปท.ได้ศึกษาเรื่องการกำกับดูแลธนาคารรัฐมาระยะหนึ่งแล้ว แต่ก่อนจะดำเนินการใดๆ จะต้องหารือกับกระทรวงการคลังเพื่อความชัดเจนด้วย เพื่อนำไปสู่การปฏิบัติต่อไป ทั้งนี้ธนาคารรัฐมีพันธกิจที่แตกต่างจากธนาคารพาณิชย์ แต่ทุกคนก็อยากเห็นธนาคารรัฐปฏิบัติภารกิจได้อย่างถูกต้อง มีประสิทธิภาพ ขณะเดียวกันก็ไม่สูญเสียความเชื่อมั่นต่อประชาชนและเป้าหมายต่อเศรษฐกิจไทย ซึ่งต้องทำให้ได้ทั้งสองเป้าหมาย” นายประสาร กล่าว
ทั้งนี้ ปัจจุบันธนาคารรัฐมีเพียง 78 แห่ง เป็นธนาคารขนาดใหญ่ 23 แห่ง แต่ก็ไม่ใหญ่มาก ส่วนการเพิ่มทุนธนาคารใดหรือไม่ ต้องขอคิดให้รอบคอบก่อน เพราะขณะนี้ธนาคารรัฐยังอยู่ในความดูแลของกระทรวงการคลัง ยังไม่ได้ส่งมอบงานให้ ธปท.จึงขอดูให้ละเอียดก่อน ส่วนธนาคารอิสลามแห่งประเทศไทย(ไอแบงก์) จะทำการควบรวมกับธนาคารอื่นหรือไม่นั้น ยังเร็วเกินไปที่จะให้ความเห็น ขอให้แผนออกมาชัดเจนก่อน
ผู้ว่าการ ธปท. กล่าวถึงการชุมนุมในเกาะฮ่องกง ว่า จากการติดตามข้อมูลล่าสุด ธนาคารพาณิชย์ไทยในฮ่องกงยังดำเนินงานได้ปกติ พนักงานสามารถเข้าที่ทำงานได้ และติดต่อกับสำนักงานใหญ่ที่ประเทศไทยตลอดเวลา อย่างไรก็ตามสถานการณ์ยังไม่น่ากังวลนัก เพราะธนาคารในไทยจะคุ้นเคยกับสถานการณ์เช่นนี้ดี เพราะไทยเคยเผชิญกับประสบการณ์นานเช่นนั้นมานานหลายเดือนมาแล้ว ทำให้ไม่มีธนาคารใดขอปิดทำการชั่วคราว